Margus Tsahkna

Margus Tsahkna (født 1977) er en estisk politiker. Han er Estlands utenriksminister fra april 2023. Han har tidligere vært sosialminister og forsvarsminister. Han representerer det liberale partiet Estland 200.

Liv og virke 
Han vokste opp i Tartu og studerte teologi og jus ved Universitetet i Tartu. Han hadde et utvekslingsår (1999–2000) ved University of Toronto i Canada for å studere folkerett.

Han var leder for Fedrelandsunionens ungdomsorganisasjon fra 2001 til 2004, kommunepolitiker i Tartu og ansatt i partisekretariatet. Fedrelandsunionen og Res Publica slo seg sammen i 2006, og Tsahkna var generalsekretær i det sammenslåtte partiet Fedreland (IRL) fra 2007 til 2010. Han ble også valgt inn i Riigikogu i 2007.

I 2015 ble Tsahkna partileder i Fedreland. Han fikk ikke gjennomslag for det han mente var en demokratisering av partiet, og i 2017 ønsket han derfor ikke å fortsette som partileder. Han meldte seg så ut av partiet. Tsahkna var sosialminister og senere forsvarsminister i Taavi Rõivas’ og Jüri Ratas’ regjeringer fra 2015 til 2017.

I 2018 var han med på å grunnlegge partiet Estland 200. Ved valget i 2023 ble Estland 200 representert i Riigikogu og dannet regjering sammen med Det estiske reformpartiet og Det sosialdemokratiske partiet. Tsahkna ble utenriksminister.

Referanser 

Estiske utenriksministre
Estiske forsvarsministre
Personer fra Tartu